Diari Oficial de la Generalitat Valenciana


Sumari del DOGV 5486, del 10-04-2007 (2007/3926)

RESOLUCIÓ de 22 de març del 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Protocol de col·laboració entre la Conselleria d'Infraestructures i Transport i l'Ajuntament de València per a la integració d'un aparcament subterrani en el projecte d'execució de l'Estació de Mercat de la Línia T2 del Metro de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3926


Data del document
:   22-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * València
    * aparcament
    * administració local
    * cooperació administrativa

Subscrit, després de la tramitació prèvia reglamentària, entre la Conselleria d'Infraestructures i Transport i l'Ajuntament de València, el 10 de gener de 2007, un Protocolo de col·laboració per a la integració d'un aparcament subterrani en el projecte d'execució de l'Estació de Mercat de la Línia T2 del Metro de València, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Protocol, que ha quedat inscrit en el Registre de Convenis amb el número 0124/2007, i que figura com a annex d'esta resolució.  
València, 22 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Protocol de col·laboració entre la Conselleria d'Infraestructures i Transport i l'Ajuntament de València per a la integració d'un aparcament subterrani en el projecte d'execució de l'Estació de Mercat de la Línia T2 del Metro de València.  
València, 10 de gener de 2007  
Reunits  
D'una part, el Sr. José Ramón García Antón en qualitat de conseller d'Infraestructures i Transport de la Generalitat Valenciana.  
I d'una altra, la Sra. Rita Barberá Nolla en qualitat d'alcaldessa-presidenta de l'Ajuntament de València, assistida pel Sr. Javier Vila Biosca, secretari titular de l'òrgan de suport de la Junta de Govern Local i en compliment de l'acord de la Junta de Govern Local de 15 de desembre de 2006.  
Exposen  
Primer: el Pla d'Infraestructures Estratègiques de la Comunitat Valenciana 2004/2010 establix la implantació d'una nova línia de tramvia, la T2, que travessa el centre històric de la ciutat de València en subterrani i enllaça el centre de la ciutat amb els barris de Torrefiel i Orriols, al nord, i Natzaret, al sud-est.  
Una de les estacions més importants de la línia pel que fa a la demanda esperada és l'estació del Mercat situada en l'avinguda del Baró de Càrcer a l'altura del Mercat Central.  
Segon: per la seua banda, l'Ajuntament de València constata la necessitat d'incrementar la dotació de places d'aparcament en el centre històric de la ciutat i, en particular, en l'entorn del Mercat Central, Santos Juanes i la Llotja per a atendre la creixent demanda que s'ha produït en els últims temps.  
Tercer: ambdós parts són conscients de les importants economies d'escala que poden derivar-se de la construcció conjunta d'ambdós instal·lacions subterrànies, l'estació i l'aparcament.  
A la vista de tot això, ambdós administracions subscriuen el present protocol de col·laboració d'acord amb les següents  
Estipulacions  
Primera: la Direcció General de Transports, Ports i Costes inclourà en el desenvolupament del projecte d'estació del Mercat de la Línia T2 del Metro de València la infraestructura necessària per a la implantació d'un aparcament subterrani de cinc plantes entre el nivell del vestíbul i el de les andanes, integrat amb la infraestructura de la mateixa estació i relacionat a nivell del primer soterrani amb l'aparcament que hi ha a la plaça Joan de Vilarrasa.  
Segona: l'Ajuntament de València posarà a disposició de la Conselleria d'Infraestructures i Transport el sòl necessari per a l'execució de les obres abans de la contractació, per a la qual cosa haurà de procedir almenys al rescat de la concessió de l'aparcament que hi ha a la plaça Ciutat de Bruges. L'expropiació de l'edifici d'habitatges situat fora d'alineació en el carrer Manuel Aguilar que interferix amb la rampa d'accés al nou aparcament la gestionarà la Conselleria d'Infraestructures i Transport.  
Tercera: el sobrecost del projecte de l'estació del Mercat, a causa de la implantació de l'aparcament serà per compte de l'administració municipal, que podrà desviar a tercers en funció de la forma de gestió que el servici decidisca, i es produirà el retorn a l'entitat a què la Conselleria encomane la gestió de les obres en els termes que s'acorde per mitjà d'un conveni formalitzat a este efecte.  
Quarta: una vegada aprovat el projecte, la Conselleria d'Infraestructures i Transport encomanarà la seua execució a l'Ens Gestor de la Xarxa de Transport i de Ports de la Generalitat (GTP). L'Ajuntament de València i GTP hauran de convindre, abans de la contractació de les obres, els termes en què es concretaran els aspectes següents de les estipulacions incloses en este protocol:  
o Formalització de la posada a disposició de la Conselleria d'Infraestructures i Transport de tot el sòl lliure de càrregues necessari per a l'execució de les obres a excepció del que disposa l'estipulació segona.  
o Avaluació del sobrecost a què fa referència l'estipulació tercera.  
o Procediment de retorn a GTP del sobrecost establit.  
o Formalització de la posada a disposició de l'Ajuntament de València de les obres d'infraestructura de l'aparcament acabades per GTP i de les obres d'urbanització en superfície, moment a partir del qual aquell, com a titular, exercirà els drets i obligacions que pel títol esmentat li corresponguen.  
I perquè conste i en prova de conformitat, els compareixents firmen el present conveni de cololaboració en el lloc i la data al principi indicats.  
El conseller d'Infraestructures i Transport: José Ramón García Antón.  
L' alcaldessa-presidenta de l'Ajuntament de València: Rita Barberá Nolla.  
El secretari titular de l'òrgan de suport de la Junta de Govern Local: Javier Vila Biosca.